لوقا 10
10-نجی باب
عیسی یِتمیش شَگیردی ایبِریَر
1شوندان سُنگ عیسی باشغا یِتمیش+ آدامی بِلَّپ، اُلاری اُزونینگ گیتمِکچی بُلیان هِمّه شَهرلِرینه و یِرلِرینه ایکی-ایکیدِن اُووندِن یُلّادی. 2اُلارا شِیله دییدی: «حاصیل بُل، یُنه ایشچی آز. شُنونگ اوچین هِم اُز حاصیلینی ییغماغا ایشچی ایبِرِر یالی، حاصیل اِیهسینه یالبارینگ. 3گیدینگ! اینه، مِن سیزی قورتلارینگ آراسینا قوزولار یالی یُلّایارین. 4یانینگیزا پول حالتا-دا، تُربا-دا، کُووش-ده آلمانگ. یُلدا هیچ کیم بیلِن سالاملاشمانگ. 5هایسی اُیه بارسانگیز، اُوونچَک: ”اُیونگیز آبادان بُلسون!“ دییینگ. 6اُل اُیده پاراحاتلیغی سُییَن آدام بار بُلسا، سیزینگ دیلَن پاراحاتلیغینگیز اُنونگ اوستونه اینِر، یُق بُلسا-دا، یِنه اُزونگیزه دُلانار. 7اُل اُیده قالیپ، اُلارینگ بِرِنلِرینی ایییپ-ایچینگ، سِبَبی ایشچی اُز ایشینه میناسیپدیر. اُیدِن-اُیه گُچوپ یُرمَنگ.
8«بیر شَهره بارانینگیزدا، قابول اِدیلسِنگیز، اُوونگیزده نَمه قُیولسا، شُنی اییینگ. 9اُل یِردَکی مِریضلِری شِفا بِرینگ و اُلارا: ”خودایینگ پاتیشاهلیغی سیزه قُلایلادی!“ دییینگ. 10اِمّا باشغا بیر شَهره بارانینگیزدا، قابول اِدیلمِسِنگیز، اُنونگ کُچهلِرینه چیقینگ-دا، اُلارا: 11”شَهرینگیزده آیاغیمیزا یاپیشان تُزانی-دا سیزه قارشی قاقیاریس. اِمّا شونی بیلینگ: خودایینگ پاتیشاهلیغی قُلایلاندیر!“ دییینگ. 12مِن سیزه قیامات گونی اُل شَهرینگ یاغدایینینگ سُدومینگ یاغداییندان خاص بِتِر بُلجاقدیغینی آیدیارین.
13«وای گونونگه، اِی، خورازین! وای گونونگه، اِی، بِیتصِیدا! سیزده گُرکِزیلِن قودراتلار صور بیلِن صیدوندا گُرکِزیلِن بُلسادی، اُندا اُلار بیراِییَم پالاس گِینیپ، کول اوستونده اُتوریپ توبا اِدِردیلِر. 14اِمّا قیامات گونی سیزینگ یاغدایینگیز صور بیلِن صیدونینگ یاغداییندان خاص بِتِر بُلار! 15اِی، کَفَرناحوم! سِن عارشا گُتِریلِسین دییییپ گومَن اِدیَرسینگمی؟ یُق، سِن دُوزاخا زینگیلارسینگ.
16«سیزی دینگلَن مِنی دینگلَر، سیزی رِت اِدِن مِنی رِت اِدِر. مِنی رِت اِدِن بُلسا مِنی ایبِرِنی رِت اِدِر.»
17سُنگرا شُل یِتمیش شَگیرت اولی شاتلیق بیلِن دُلانیپ گِلیپ: «اِی آقام! سِنینگ آدینگی آغزامیزدا، جینلار هِم بیزه موطیع بُلیارلار» دییدیلِر. 18عیسی اُلارا: «مِن شِیطانینگ آسماندان ییلدیریم یالی بُلوپ آشاق اینِنینی گُردوم. 19مِن سیزه ییلانلاری، عقرابلاری و دوشمانینگ هِمّه گویجونی دِپِلِمَگه ایختییار بِردیم، هیچ زات سیزه ضِرِر یِتیرمِز. 20شِیله هِم سیز جینلارینگ اُزونگیزه موطیع بُلماغینا دَل-ده، آدلارینگیزینگ آسماندا یازیلماغینا بِگِنینگ» دییدی.
21شُل واقت عیسی مُقادِّس روح سِبَبی شاتلانیپ: «اِی، آتام، یِرینگ و آسمانینگ حُکومداری! بو زاتلاری عاقیلدارلاردان و دانالاردان گوزگَپ، چاغالارا آیان اِدِندیگینگ اوچین، سانگا شوکور اِدیَرین. هاووا، آتام، سِنینگ ایسلِگینگ شِیلهدی.
22«آتام هِمّه زادی مانگا تابشیردی. اُغلونگ کیمدیگینی آتادان باشغا هیچ کیم بیلمِز. آتانینگ هِم کیمدیگینی اُغولدان و اُغلونگ اَشگَر اِتمِک ایسلِیَن آداملاریندان باشغا هیچ کیم بیلمِز» دییدی.
23سُنگرا عیسی شَگیرتلِرینه یوزلِنیپ، اُلارا یِکِلیکده بِلَّپ: «سیزینگ گُریَن زاتلارینگیزی گُریَن گُزلِر ناقادار خوشواقت! 24سیزه شونی آیدیارین: کَن پیغامبارلار و کَن پاتیشاهلار سیزینگ گُریَنلِرینگیزی گُرمِک ایسلِدیلِر، اِمّا گُرمِدیلِر، سیزینگ اِشیدیَنلِرینگیزی اِشیتمِک ایسلِدیلِر، اِمّا اِشیتمِدیلِر» دییدی.
قاوی سامِرهلی
25بیر دین عالیم عیسانی ایمتِحان اِتمِک اوچین، یِریندِن توروپ: «اُستاد! اِبِدی یاشایشی میراث آلماق اوچین مِن نَمه اِتمِلی؟» دیییپ سُرادی. 26عیسی اُنونگ اُزونه سُراق بیلِن یوزلِنیپ: «تُوراتدا نَمه یازیلیپدیر؟ سِن مونگا نَهیلی دوشونیَرسینگ؟» دییدی. 27- اُل: «تانگری خودایینگیزی هِمّه یورِگینگیز، هِمّه جان-تِنینگیز، هِمّه گویجونگیز و بار دوشونجَنگیز بیلِن سُیونگ. شِیله هِم: هِمسایانگی اُزونگی سُیشونگ یالی سُی» دییدی. 28عیسی اُنگا: «دُغری جُغاپ بِردینگ، سِن هِم شِیله اِت، شُندا یاشارسینگ» دییدی. 29اِمّا اُل اُزونی آغلاجاق بُلوپ، عیسادان: «مِنینگ هِمسایام کیم بُلیار؟» دیییپ سُرادی.
30عیسی اُنگا شِیله جُغاپ بِردی: «بیر آدام اورشلیمدِن اَریحا باریارقا، یُل کِسیانچیلارینگ اِلینه دوشیَر. اُلار اُنونگ لِباسلارینی سیپیریپ آلیارلار-دا، اُزونی یِنجیپ، چالاجان حالدا آتیپ گیدیَرلِر. 31شُماحال بیر کاهین شُل یُلدان باریارقا، اُل آدامی گُروپ، یُلونگ اُل طارافینا گِچیپ گیدیَر. 32سُنگرا بیر لاوی-ده شُل یِره یِتِن واقتی اُنی گُروپ، یُلونگ بِیلِکی طارافینا گِچیپ گیدیَر. 33شُل یُلدان گِچیپ باریان بیر سامِرهلی بُلسا، بو آدامی گُروپ، اُنگا یورِگی آوییار. 34اُنونگ یانینا باریپ، زِیتون یاغی بیلِن شِراپ قویوپ، یارالارینی سارایار. سُنگرا اُل آدامی اُز اِشِگینه میندیریپ، بیر میهمانخانا گِتیریپ، اُنگا باقیار. 35شُل گونونگ اِرتِسی میهمانخانانینگ اِیهسینه ایکی دینار چیقاریپ بِریپ: ”مونگا قُووجا سِرِت، کَن خارج اِتسِنگ، ایزیما گِلیَرکَم بِرِرین“ دیییَر. 36سِنینگ فیکرینگچه، بو اوچ آدامینگ هایسیسی یُل کِسیَنچیلِرینگ اِلینه دوشِن آدامینگ هِمسایاسی بُلیار؟» 37دین عالیم: «اُنگا رِحم اِدِن آدام» دیییپ جُغاپ بِردی. عیسی هِم اُنگا: «بار، سِن-ده شُنونگ یالی اِت» دییدی.
عیسی مارتا بیلِن مریمینگ اُیونده
38عیسی بیلِن شَگیرتلِری یُلّارینی دُوام اِدیپ، بیر اُبا یِتدیلِر. عیسی اُبا گیرِنده، مارتا آدلی بیر آیال اُنی میهمان آلدی. 39بو آیالینگ مریم آدلی بیر قیز دُغانی باردی. اُل عیسانینگ آیاق باشیندا اُتوریپ، اُنونگ سُزلِرینی دینگلِیَردی. 40مارتا بُلسا ایشلِرینینگ کَندیگیندِن یانگا باشاغایدی. اُل عیسانینگ یانینا گِلیپ: «آقام! آیال دُغانیم مِنینگ یِکه اُزومه خیدمات اِتدیریپ اُتورماغی سانگا هیچ اَهمییِتی یُقمی؟ اُنگا آیت، مانگا کُمِکلِشسین» دییدی. 41عیسی اُنگا: «واخ، مارتا، مارتا! سِن کَن زاتلار بارادا قایغیلانیپ باشاغای بُلیارسینگ. 42یِکه بیر زات گِرِکلیدیر. مریم اینگ قاووسینی سایلادی و بو اُنونگ اِلیندِن هیچ آلینماز» دیییپ جُغاپ بِردی.
urd_Arab kas_Arab azb_Arab azb_Arab azb_Arab azb_Arab knc_Arab azb_Arab azb_Arab azb_Arab azb_Arab ckb_Arab azb_Arab azb_Arab pbt_Arab azb_Arab